text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000006", "text": "\u2018Mwilamei mu Buswe bwa Leza\u2019"}, {"text_idx": "#000009", "text": "\u201cMuntu ense [ekale] kusanswa biyampe bya mwingilo wandi.\u201d\u2014MUSAPUDI 3:13."}, {"text_idx": "#000010", "text": "1-3. (a) Lelo bavule bamwene namani kwingila? (b) Bible ukankamika bika pa mwanda utala mwingilo, ne i bipangujo\u2019ka byotusa kubandaula mu uno shapita?"}, {"text_idx": "#000011", "text": "BANTU bavule dyalelo bashikilwe kwingila. Kebaswelepo kwingila difuku ne difuku mansa\u0301 mavule kaji, nakampata koka kekebasangajapo\u2019ka. Lelo bantu badi na uno mulangwe bakokeja kukwashibwa namani basangele ne kuloelelwa mwingilo wabo?"}, {"text_idx": "#000012", "text": "2 Bible ukankamika tumone mwingilo bu muyampe. Unena amba mwingilo ne bipuluka\u2019ko i dyese. Solomone wa\u0304lembele amba: \u201cMuntu ense adye ne kutoma, ne kunsanswa biyampe bya mwingilo wandi, i kyabuntu kya Leza.\u201d (Musapudi 3:13) Yehova wituswele kadi witutele nyeke mutyima, o mwanda usaka tuloelelwe mwingilo wetu ne kumwena mu bipa bilupuka\u2019ko. Pa kwilama mu buswe bwa Leza, tufwaninwe kumona mwingilo na mwiumwena Yehova ne kulonda mison\u0303anya yandi mu uno mwanda.\u2014Tanga Musapudi 2:24; 5:18."}, {"text_idx": "#000015", "text": "4 Yehova ye Mwingidi Mwine Mukatakata. Ngalwilo 1:1 unena\u2019mba: \u201cMu ngalwilo Leza wapangile diulu ne ntanda mine.\u201d Leza pa kupwa mwingilo wandi wa kupanga ntanda, wa\u0304nene amba byonso \u201cbyadi biyampe\u2019tu byamwiko.\u201d (Ngalwilo 1:31) Ko kunena\u2019mba, wa\u0304loelelwe mingilo yandi yonso ya pano panshi. Ne kutatana kwine mpika, Yehova, \u201cLeza wa nsangaji,\u201d usangelanga bininge kwikala mwingidi ulupula bipa.\u20141 Temote 1:11."}, {"text_idx": "#000016", "text": "5 Leza wetu mukankamane kalekangapo kwingila. Nansha bya\u0304pwile Yehova kupanga ino ntanda tamba kala, Yesu wa\u0304nene amba: \u201cTata wingilanga\u2019nka kwingila kufika ne pano pene.\u201d (Yoano 5:17) Le Tata wingila bika? Aye mu madiulu, utele mutyima mu kuludika ne kulela muzo wa muntu. I mupange \u201ckipangwa kipya,\u201d bene Kidishitu babutulwe ku mushipiditu bakabikala pamo na Yesu momwa mu\u0304lu. (2 Kodinda 5:17) Kadi wingila mwanda wa kufikidija mpango yandi pa bantu\u2014amba boba bamuswele bakamone bu\u0304mi bwa nyeke mu ntanda impya. (Loma 6:23) Yehova usangalanga pamona bilupuka ku uno mwingilo wandi. Midiyo ne midiyo ya bantu betabanga ku musapu wa Bulopwe, bafwena kudi Leza ne kwilemununa mu bu\u0304mi bwabo mwa kwilamina mu buswe bwandi.\u2014Yoano 6:44."}, {"text_idx": "#000026", "text": "11 Na kwikala na mumweno muyampe. Tukokeja kushinta mumweno, inoko ketukokejapo kushinta ngikadilo. Kulangulukila pa mumweno wa Leza kuketukwasha twikale na mumweno muyampe pa mwingilo. Kimfwa, shi wi mutwe wa kisaka, nansha shi kaji kobe i katyetye namani, kakukwashanga usokole bisakibwa bya kyobe kisaka. O mwanda kulela kolela baswe bobe, ke kwa bitupupo ku meso a Leza. Kinenwa kyandi kinena\u2019mba yewa ukankalwa kulela kyandi kisaka \u201ci mubi kutabuka ne wampikwa lwitabijo mwine.\u201d (1 Temote 5:8) Kujingulula amba kaji kobe kadi na kamweno\u2014ka kuvuija kiselwa kikupele Leza\u2014kukakukwasha uloelelwe\u2019ko ne wendelele kwikengila nansha shi bakwenu bekafutulwile."}, {"text_idx": "#000030", "text": "13 Na kuyuka amba mwiendelejo wetu utumbijanga Leza. Potulama mison\u0303anya ya peulu ya mwiendelejo wa bwine Kidishitu ku kaji, bakwetu nabo bamonanga\u2019kyo. Penepa byaikala namani? Tukokeja kunengeja \u201cbufundiji bwa Umpandiji wetu, Leza.\u201d (Tetusa 2:9, 10) Eyo, mwiendelejo wetu muyampe ukokeja kufikija bakwetu bamone buya bwa muto\u0304telo wetu, kadi ukokeja kwibakoka. Langa bidi mokokeja kwiimvwanina shi mwingidi nobe waitabija bubine pa mwanda wa kimfwa kiyampe kyobe ku kaji! Kutabukidila, teja kino: Le kudi\u2019po mpalo ipityile ya kuyuka amba mwiendelejo obe muyampe utumbijanga Yehova ne kusangaja mutyima wandi?\u2014Tanga Nkindi 27:11; 1 Petelo 2:12."}, {"text_idx": "#000036", "text": "17 Myanda mivule itala pa twaji ikokeja kubandaulwa mungya malondololo a bipangujo bya kamweno bidi mu musango wa 15 ne wa 16. Kadi kudi myanda mikwabo imoimo yotufwaninwe kuta\u2019ko mutyima potukwata butyibi butala pa kaji. * Ketukakimbepo\u2019nka umpika muko\u0304kele atu\u0304le\u2019ko mulongo wa bijila utala kanda ne kanda kalupuka. Tukokeja netu kusansanya. Monka motwamwenine mu Shapita 2, tufwaninwe kufundija ne kwibidija mutyima wetu wa mundamunda na kwifunda Kinenwa kya Leza ne kulonda\u2019kyo mu bu\u0304mi bwa difuku ne difuku. Wivwane yetu \u201cn\u0303eni . . . ya kujingulula bintu\u201d \u2018ibidijibwe kala,\u2019 nabya mutyima wetu wa mundamunda uketukwasha tukwate butyibi busangaja Leza kadi twilame mu buswe bwandi.\u2014Bahebelu 5:14."}, {"text_idx": "#000046", "text": "18 Kwikala na bujalale ku mushipiditu ke mwandapo munekene mu ano \u201cmafuku a mfulo\u201d a \u201cbitatyi bya makambakano bikomo ne mwa kulongela.\u201d (2 Temote 3:1) Kusokola kaji ne kulama\u2019ko nao i malwa pa bula. Batwe bene Kidishitu ba bine twi bajingulule mvubu ya kwingila mwanda wa kukwatakanya kisaka kyetu. Ino shi ketutadije, mitabakano ya kaji nansha mulangilo wa ino ntanda wa kusanswa bya bupeta ubwanya kwituta\u0304dila ne kwitukankaja tulondelonde bintu bya ku mushipiditu. (1 Temote 6:9, 10) Tubandaulei pano, muswelo otukokeja kwikala na bujalale na kujingulula \u201cbintu bya mvubu mikatampe.\u201d\u2014Fidipai 1:10."}, {"text_idx": "#000048", "text": "19 Kulupila mudi Yehova ne pa mfulo. (Tanga Nkindi 3:5, 6.) Mwene Yehova ye otufwaninwe kukulupila? Ke-muntu witutele mutyima. (1 Petelo 5:7) Uyukile bitusakilwa kupita ne motwiyukile, kadi kuboko kwandi ke kwi\u0304pipo. (N\u0303imbo 37:25) Nanshi tutejei petuvuluja Kinenwa kyandi amba: \u201cMwikadilo wa bu\u0304mi bwenu wikale wa kubulwa kusanswa lupeto, koku muloelelwa bintu byomudi nabyo pano. Mwanda aye wa\u0304nenene amba: \u2018Nkikakushiyepo nansha dimo kadi nkikakwelapo nansha dimo.\u2019\u201d (Bahebelu 13:5) Bengidi bavule ba kitatyi kyonso bakokeja kubingija uno mwanda wa amba Leza udi na bukomo bwa kwitupa byotusakilwa. Shi tukulupile ne pa mfulo amba Yehova witutele mutyima, nabya ketukakambakanyapo mutyima pa mwa kulelela bisaka byetu. (Mateo 6:25-32) Ketukalekapo kaji ka ku ngitu kavutakanye mingilo yetu ya ku mushipiditu, pamo bwa kusapula myanda miyampe ne kutanwa ku kupwila.\u2014Mateo 24:14; Bahebelu 10:24, 25."}, {"text_idx": "#000056", "text": "\u201cShi navuluka byonongele mu mwingilo wami wa kitatyi kyonso, monanga amba ne mweselwe. Butyibi bwami i bumpe nsangaji ne kuloelelwa umbu\u0304mi. Kekudipo mu ino ntanda kidingakene na bulunda ne na byonemwenine mu uno mwingilo.\u201d\u2014Zenaida."}, {"text_idx": "#000057", "text": "Tukalombola amba tuswele Yehova shi tubadikija mwingilo wa kusapula mu bu\u0304mi bwetu"}, {"text_idx": "#000060", "text": "23 Bavule umbukata mwetu belanga kitatyi kivule ku twaji mwanda wa kusokola bisakibwa bya bisaka byabo. Vuluka amba Yehova witusakilanga tusanswe mwingilo wetu. Shi tulange ne kulonga bintu mungya mison\u0303anya ne mumweno wandi, nankyo tukaloelelwa na mwingilo wetu. Nanshi ketwakilekai kaji ka ku ngitu ketulabika ku mwingilo wetu mwinemwine\u2014wa kusapula myanda miyampe ya Bulopwe bwa Leza. Shi tubadikije uno mwingilo mu bu\u0304mi bwetu, tukalombola amba tusenswe Yehova ne tusaka kwilama mu buswe bwandi."}, {"text_idx": "#000062", "text": "^ mus. 17 Shi usakila\u2019ko myanda mikwabo itala pa kaji, nabya tala Kiteba kya Mulami kya Falanse kya mafuku 15 Kweji 4, 1999, paje 28-30, ne kya mafuku 15 Kweji 10, 1982, paje 26."}, {"text_idx": "#000064", "text": "Yesu wa\u0304laile\u2019mba mwingilo wa busapudi ukengilwa mu muswelo utulumukwa mu mafuku a mfulo. Le bupolofeto bwandi bwafikidile namani?"}]